## Odluka o izmjenama Odluke o osnivanju Savjeta za populacijsku politiku

### NN 44/2008 (16.4.2008.), Odluka o izmjenama Odluke o osnivanju Savjeta za populacijsku politiku

# VLADA REPUBLIKE HRVATSKE

**1476**

Na temelju članka 23. stavaka 1. i 3. i članka 30. stavka 2. Zakona o Vladi
Republike Hrvatske (»Narodne novine«, br. 101/98, 15/2000, 117/2001, 199/2003 i
30/2004), Vlada Republike Hrvatske je na sjednici održanoj 10. travnja 2008.
godine donijela

## ODLUKU

### O IZMJENAMA ODLUKE O OSNIVANJU SAVJETA ZA POPULACIJSKU POLITIKU

I.

U Odluci o osnivanju Savjeta za populacijsku politiku (»Narodne novine«, broj
23/2004), točka II. mijenja se i glasi:
»Savjet je stručno i savjetodavno tijelo Vlade Republike Hrvatske sa zadaćom:
– predlaganja operativnih planova i drugih aktivnosti za provedbu Nacionalne
populacijske politike,
– davanja mišljenja Vladi Republike Hrvatske o prijedlozima zakona i drugim
pitanjima koja utječu na populacijsku politiku,
– sudjelovanja u koordinaciji provedbe i evaluacije Nacionalne populacijske
politike,
– trajnog praćenja ostvarivanja mjera Nacionalne populacijske politike u
Republici Hrvatskoj,
– usklađivanja rada državnih i ostalih tijela pri ostvarivanju aktivnosti u
korist Nacionalne populacijske politike.«.

II.

Točka III. mijenja se i glasi:
»Savjet čine:
– potpredsjednik/ca Vlade Republike Hrvatske za područje društvenih djelatnosti
i ljudskih prava, predsjednik/ca Savjeta,
– 2 člana/ice iz redova priznatih stručnjaka/stručnjakinja iz područja
demografije,
– predstavnik/ca Ministarstva obitelji, branitelja i međugeneracijske
solidarnosti,
– predstavnik/ca Ministarstva zdravstva i socijalne skrbi,
– predstavnik/ca Ministarstva znanosti, obrazovanja i športa,
– predstavnik/ca Ministarstva gospodarstva, rada i poduzetništva,
– predstavnik/ca Ministarstva financija,
– predstavnik/ca Hrvatske udruge poslodavaca,
– predstavnik/ca Matice hrvatske,
– predstavnik/ca sindikata,
– predstavnik/ca Ureda Hrvatske biskupske konferencije za obitelj,
– predstavnik/ca udruge koja promiče roditeljstvo i skrb o djeci.
U stručni rad Savjeta mogu se, prema potrebi, uključiti i drugi
stručnjaci/stručnjakinje, o čemu odlučuje Savjet.«.

III.

Točka IV. mijenja se i glasi:
»Članove/ice Savjeta iz redova priznatih stručnjaka/stručnjakinja, predstavnika/cu
udruge koja promiče roditeljstvo i skrb o djeci, te predstavnika/cu Ministarstva
obitelji, branitelja i međugeneracijske solidarnosti predlaže Ministarstvo
obitelji, branitelja i međugeneracijske solidarnosti. Predstavnika/cu udruga
sindikata predlažu sindikalne središnjice, a ostale predstavnike/ce imenuju
resorna ministarstva, Hrvatska udruga poslodavaca, Matica hrvatska i Ured
Hrvatske biskupske konferencije za obitelj.«.

IV.

Ova Odluka stupa na snagu danom donošenja, a objavit će se u »Narodnim
novinama«.

Klasa: 022-03/08-02/10
Urbroj: 5030104-08-1
Zagreb, 10. travnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

Odluka, NN 44/2008-1476
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)